
<סדר היום:>
<הצעת חוק קרן חינוך ארצות הברית-ישראל, התשע"ז-2017>
נכחו:

<חברי הוועדה:> 
משה גפני – היו"ר
מנואל טרכטנברג

מיקי לוי

רחל עזריה

מיקי רוזנטל
<מוזמנים:> 
	עוזר ראשי משפטית, רשות המסים, משרד האוצר 
	–
	יערה אייזן

	מחלקה משפטית, רשות המסים, משרד האוצר 
	–
	נועם קוט

	מחלקת ייעוץ וחקיקה - משפט בין-לאומי, משרד המשפטים 
	–
	נורית ענבל

	מתמחה, משרד המשפטים 
	–
	נאייריו פאנוס

	מנהלת מח' צפון אמריקה 1, משרד החוץ 
	–
	רחל פיינמסר

	סמנכ"ל קשתו"ם, משרד החוץ 
	–
	רפאל גמזו

	עורכת דין, משרד החוץ 
	–
	רעות ימין

	עו"ד בלשכה המשפטית משרד הפנים, משרד הפנים 
	–
	שחר פרלמוטר

	סגן ראש מינהל ביטוח וגביה, המוסד לביטוח לאומי 
	–
	דני זקן

	מנהל תחום בכיר ביטוח וגביה, המוסד לביטוח לאומי 
	–
	דפנה קורן

	המשנה ליועמ"ש, ביטוח לאומי 
	–
	רועי ישראל קרת

	נציגת ארגון דה ישראל פרוג'קט אינק
	–
	עדי כהן

	יועמ"ש מינהל הכנסות המדינה  
	–
	טליה דולן-גדיש


<ייעוץ משפטי: >
שגית אפיק
שיר שפר
<מנהל/ת הוועדה:>
טמיר כהן
<רישום פרלמנטרי:>
רויטל יפרח
<הצעת חוק קרן חינוך ארצות הברית-ישראל, התשע"ז-2017,  מ/1130>
<היו"ר משה גפני:>

בוקר טוב. אני מתכבד לפתוח את ישיבת ועדת הכספים. אנחנו מתחילים בהצעת חוק קרן חינוך ארצות הברית - ישראל, התשע"ז-2017. מי מציג את החוק?
<רפי גמזו:>
משרד החוץ. רעות, אולי לפני שאת תיכנסי לעניין המשפטי אני אגיד כמה משפטים. כבוד היושב ראש, אני סמנכ"ל במשרד החוץ, ראש האגף לקשרי תרבות ומדע, ובתוקף תפקידי אני גם יושב בהנהלת קרן החינוך - -
<היו"ר משה גפני:>
כמה זמן פועלת הקרן הזאת?

<רפי גמזו:>
הקרן הזאת פועלת - חגגנו את ה-60 בשנה שעברה, למעלה מ-60 שנה מתוקף אמנה שנחתמה בין שתי המדינות.
<היו"ר משה גפני:>
אז אם זה פועל למעלה מ-60 שנה אז למה להזיז?
<רפי גמזו:>
זה פועל באופן שהופך את הקרן ליותר מדי אמריקאית ופחות מדי ישראלית. זאת אומרת, ככל שאין לה אישיות משפטית ישראלית משלה, הקרן מתנהלת בפועל קצת כמו שלוחה של השגרירות האמריקאית, ויש לנו בהחלט אינטרס שהיא תעמוד על רגלים משלה. מעבר לכך - -
<היו"ר משה גפני:>
וארצות הברית מסכימה לזה?

<רפי גמזו:>
ארצות הברית לא רק מסכימה אלא מסיבות שלהם אנחנו אפילו הפרנו, לא עמדנו בהבטחה לשגריר שפירו, והבטחנו לו שלפני שהוא מסיים את תפקידו - -
<היו"ר משה גפני:>
למה להם יש עניין? מה אכפת להם אם זה יעמוד על רגלים אמריקאיות?
<רפי גמזו:>
יש להם עניין מפני שברבות השנים אנחנו גם משתתפים יותר כספית. בהתחלה זה היה מבוסס על רק על כספים אמריקאים.
<היו"ר משה גפני:>
כמה כסף זה?
<רפי גמזו:>
זה מדי שנה כמעט 1,200,000 דולר ישירות מארצות הברית, מה"סטייט-דיפרטמנט". מצדנו יש 200,000 דולר שמועברים מן האוצר, שאנחנו מעמידים את זה כאילו זה כסף ישראלי אבל זה בעצם ריבית שנתית מ-5,000,000 דולר שהופקדו באוצר מכספי הסיוע האזרחי בשעתו. בעצם גם ה-200,000 האלה מכספים אמריקאים אבל אנחנו מעמידים את זה כהשתתפות - - 
<היו"ר משה גפני:>
איזה 5,000,000 דולר? למה הם מיועדים?
<רפי גמזו:>
שהופקדו מכספי סיוע אזרחי באוצר על ידי האמריקאים - -
<היו"ר משה גפני:>
לא קשור לקרן. כללי.
<רפי גמזו:>
כן, כן, לצורך עניין הקרן, בהחלט.
<היו"ר משה גפני:>
הכסף הזה שהופקד הוא עבור הקרן? 5,000,000 דולר?
<רפי גמזו:>
עבור הקרן. 5,000,000 דולר שמהם מדי שנה האוצר מפריש לקרן 200,000 כאילו ריבית מהכסף האמריקאי.

<היו"ר משה גפני:>
אז אתם, הישראלים, מקבלים את הכסף מארצות הברית, ואתם נותנים כסף שלכם שהוא גם מארצות הברית.
<רפי גמזו:>
אבל יש עוד - -
<היו"ר משה גפני:>
מה רע בזה? אני לא מעביר ביקורת.

<רפי גמזו:>
לא, לא. להיפך, אנחנו גאים ושמחים בכך ויותר מכך, אנחנו גם מוסיפים עוד 100,000 דולר מדי שנה ממשרד החינוך באמצעות ות"ת. ות"ת גם נותנת מדי שנה בשנים האחרונות כ-550,000 דולר לפוסט-דוקטורנטים. בעניין הזה אין להם מחויבות להתמיד בזה מדי שנה, זה נקבע מדי שנה לפי מצבם. ומשרד החוץ, כעני בפתח, נותן כרבע מיליון ₪ מדי שנה. כך בנוי התקציב של הקרן מדי שנה.

עכשיו, ארצות הברית, מעבר ל-1,200,000 - -
<היו"ר משה גפני:>
200,000 מהריבית זה דולר.
<רפי גמזו:>
זה דולר. כל מה שאמרתי הוא דולר עד שהגעתי למשרד החוץ.

<היו"ר משה גפני:>
אני מנסה כל הזמן לעשות את החשבון: אז כמה כסף יש בקרן בסוף בשקלים?

<רפי גמזו:>
בקרן יש - - 
<היו"ר משה גפני:>
1,250,000 דולר?
<רפי גמזו:>
1,076,000 דולר אם אתה רוצה להיות מדויק מארצות הברית פלוס 200,000 דולר - - 
<היו"ר משה גפני:>
כמה זה בשקלים?

<קריאה:>
3,800,000 שקל.

<רפי גמזו:>
פלוס 200,000 דולר מהאוצר, פלוס 100,000 דולר מות"ת. חינוך דרך ות"ת.
<היו"ר משה גפני:>
וממשרד החוץ - -
<רפי גמזו:>
ממשרד החוץ העני יש כ-250,000 שקל. זה פחות או יותר.
<היו"ר משה גפני:>
ומה עושים עם הכסף?

<רפי גמזו:>
הכסף הזה מעניק מלגות לדוקטורנטים ישראלים. זו אחת המלגות היוקרתיות ביותר. אני בטוח שפרופסור טרכטנברג יוכל לחזק את דברי. אחת המלגות היוקרתיות ביותר במושגים עולמיים. ניתנת לדוקטורנטים ופוסט-דוקטורנטים בארצות הברית אבל להיות "פולברייטר" זה מעמד בינלאומי, ולשמחתי יש הדדיות. זאת אומרת, אנחנו מביאים בכספים האלה גם אמריקאים, אנשי אקדמיה אמריקאים לשעות פה לתקופות לצורך מחקרים ופוסט-דוק.
<היו"ר משה גפני:>
טוב. עכשיו בנוגע לענייננו, עד עכשיו זו היתה סקירה על כל העניין. לענייננו – למה צריך את החוק?

<רפי גמזו:>
צריך את החוק, שוב אני אומר: כדי לתת מעמד כפי שיש אגב לקרנות – יש לנו שני תקדימים: יש לנו קרן מחקר בתחום החקלאי עם ארצות הברית, שגם היא עברה תהליך של חקיקה שנתן לה סטטוס של תאגיד. יש לנו קרן חינוך עם הגרמנים שעברה אותו תהליך וגם לה יש סטטוס של תאגיד. זה יהיה מאוד מאוד בריא לכל השותפים, גם ארצות הברית מצדם, גם אנחנו וכולי.
<היו"ר משה גפני:>
בגלל שאני לאחרונה כשחוקקתי פה חוק על הסכם עם ארצות הברית... אין לנו פה מחויבות משהו חוץ ממה שתיארת? אין פה שום מחויבות שלנו שאחרי זה נקום בוקר אחד ונראה שאיבדנו משהו לארצות הברית?

<רפי גמזו:>
לא, לא. חלילה. אנחנו נרוויח.

<היו"ר משה גפני:>
בסדר גמור.

<רפי גמזו:>
לגבי הסוגיות המשפטיות נמצאת פה עורכת הדין רעות ימין ממשרד החוץ, מהאגף המשפטי, והיא תוכל כמובן להבהיר על היבטים משפטיים.

<היו"ר משה גפני:>
אני מציע כך: היות והסמנכ"ל הסביר, אני מציע שנתחיל להקריא ותסבירו כל סעיף ונראה את תמונת המצב המשפטית.

<מנואל טרכטנברג (המחנה הציוני):>
אם אפשר כמה מילים?

<היו"ר משה גפני:>
בבקשה פרופסור טרכטנברג.

<מנואל טרכטנברג (המחנה הציוני):>
אז אני, למען הגילוי הנאות, אני קיבלתי מלגת "פולברייט" לפני - - 

<היו"ר משה גפני:>
אז עכשיו אנחנו חייבים לאשר את זה...

<מנואל טרכטנברג (המחנה הציוני):>
בדיוק. לפני 25 שנה, לא זוכר מתי, וגם בתור יו"ר ות"ת עסקתי לא מעט בתחום הזה. אז אני רוצה להגיד שזה לא רק עניין של כסף, באמת זה עניין של העמקת הקשרים האקדמיים עם ארצות הברית, המחקריים. "פולברייט" זו מלגה לא רק מול ישראל, "פולברייט" זה מוסד מוכר בעולם כמקדם את חילופי המדענים וכולי עם ארצות הברית. אנחנו לאורך שנים נהנינו מאוד מהמלגה הזאת לשני הכיוונים אבל בעיקר ישראלים שיכולים להשתלב במחקר בארצות הברית לפוסט-דוקטורט וכדומה.

התהליך של הסלקציה ל"פולברייט" הוא תהליך מאוד מאוד מורכב. כלומר, זה לא שאני נותן לך מלגה אלא שיש פה תהליך מובנה של בחינת המועמדים. ברגע שאתה מתקבל לזה, סימן שאתה משובח. ואז הכסף בא לסייע לך לעשות את זה אבל זה לא רק עניין של כסף, שתבינו זאת. זה עניין של פרסטיז'ה, זה פותח דלתות בארצות הברית לצעירים ישראלים. החלק ההתחלתי של הקריירה האקדמית שכל כך קשה. אתה טוב, אתה מוכיח את עצמך עובר את המיון ומקבל את התמיכה הזאת, זה מצוין לנו. זה פעם אחת.
פעם שניה – אני רוצה להגיד לגבי החוק: לא הכרתי את החוק עד הרגע הזה. אני מסתכל על זה ואני רוצה להגיד שחייבים להסדיר את הדברים האלה. גם עם ה- - -, גם עם גרמניה יש כל מיני הסדרים - -
<היו"ר משה גפני:>
עם גרמניה זה חוק?

<רפי גמזו:>
קרן החינוך עברה תהליך דומה.
<היו"ר משה גפני:>
בחקיקה?

<קריאות:>
כן.

<היו"ר משה גפני:>
מתי? כמה זמן? הרבה זמן או מעט זמן?

<קריאות:>
לא, הרבה זמן. מעל 10 שנים.
<מנואל טרכטנברג (המחנה הציוני):>
- - אז בכל אופן, חייבים להסדיר את הדברים האלה גם עם העניין של "פולברייט". כשאני הייתי יו"ר ות"ת, כשהתחלתי את התפקיד לא הבנתי איך מתנהלים, מה הכללים? האם זה בחוק? בכללים שמי קבע אותם? חייבים להסדיר את זה, וזה גם נותן לזה קיבעון לאורך זמן. רוצים אופק ארוך בדברים האלה אז אני, בלי להכיר את הפרטים של החוק, הצורך להסדיר את זה חוקית הוא גדול וקיים.

<היו"ר משה גפני:>
יופי. תודה רבה. בבקשה.

<רעות ימין:>
אני מהלשכה המשפטית של משרד החוץ. אנחנו נתחיל להקריא ונסביר את הסעיפים: 
"הצעת חוק קרן חינוך ארצות הברית – ישראל, התשע"ז-2017

הגדרות 1. (א) בחוק זה – 

"ההסכם" – ההסכם בין ממשלת ישראל ובין ממשלת ארצות הברית של אמריקה בדבר מימון תכניות מסוימות לחליפין בשדה החינוך, שנכנס לתוקפו ביום כ' בתמוז התשכ"ב (22 ביוני 1962), לרבות התיקונים להסכם שנכנסו לתוקפם ביום י"א באדר ב' התשכ"ז (23 במרס 1967) וביום ח' בשבט התשמ"ה (30 בינואר 1985) באמצעות חילופי איגרות בין ארצות הברית של אמריקה (להלן – ארצות הברית) לישראל;

"קרוב", של אדם – בן זוגו, וכן ילדו וילדו של בן זוגו שהם קטינים;

"הקרן" – קרן חינוך ארצות הברית – ישראל (USIEFׁׁׂׂׂׂׂ);
(ב) בחוק זה תהיה לכל מונח המשמעות שיש לו בפקודת מס הכנסה, אלא אם כן יש הוראה מפורשת אחרת."

אני אעצור כאן ואגיד שמה שאנחנו עושים בחקיקה הזאת, זה מעגנים הסכם משנת 1956 שנחתם בין ממשלת ישראל לממשלת ארצות הברית. טיבם של הסכמים בינלאומיים, אם רוצים לעמוד בהם כמו שצריך זה שצריך לעגן אותם בחקיקה ולכן נכנסנו למהלך חקיקת החוק. התחלנו במלאכה הזאת לפני כמעט 13 שנה, זה אני חייבת לציין, ועד שהגענו להסכמה עם כל הגופים וכל הגורמים והחלטנו ללכת על המהלך הזה, זה לקח זמן. אנחנו גם מתרגשים להיות כאן. 
<היו"ר משה גפני:>
13 שנה החוק של שני עמודים?

<רעות ימין:>
כן, כי היתה הרבה חשיבה בתוך הממשלה אם צריך ללכת למהלך של חקיקה ראשית, שתשאב את הוראות ההסכם - -
<היו"ר משה גפני:>
מה היו הסיבות ללא?

<רעות ימין:>
לא, החקיקה, היה ברור שכן.
<היו"ר משה גפני:>
כי את אומרת שהיתה התלבטות בממשלה.
<רעות ימין:>
ההתחלה היתה חשובה אולי לעשות - -
<היו"ר משה גפני:>
לא היה ויכוח לגבי החוק?

<רעות ימין:>
כעיקרון הבנו שדי מהר צריך לעשות חוק. היתה התלבטות איך לנסח אותו, אם לשאוב את הוראות ההסכם כפי שהן או באמת לתת סעיפים שיתייחסו גם להסכם וגם סעיפים פרטניים שיסייעו לעגן בחקיקה הישראלית. לקח זמן עד שגיבשנו את הנוסח.
<היו"ר משה גפני:>
מה זה חוק שיש פה בפקודת מס הכנסה? "תהיה לכל מונח המשמעות שיש לו בפקודת מס הכנסה". מה זה?
<רעות ימין:>
בגלל שאנחנו אחר כך נכנסים לסעיפים של המיסוי, אז רצינו שלא יהיו אי בהירויות. זאת אומרת, ככל שיש איזה שהוא מונח - -
<היו"ר משה גפני:>
הוא לא יוצא מהמסגרת של חוקי המס שקיימים כאן בארץ. תגידו אם יש בעיה...

<שרית פלבר:>
אני ממשרד המשפטים. אני רק אומרת שבמסגרת ההסכם יש הוראות מיסוי שחלות על עובדי הקרן ועל הקרן עצמה, תכף נגיע אליהם. כלומר, זה לא אחד לאחד לפי פקודת מס הכנסה - -
<שגית אפיק:>
כן, אבל למשל תושב שלא הופיע פה אז הגדרת תושב, את תיקחי אותה ממינוחים - -

<שרית פלבר:>
למשל בפקודה, ההוראות המהותיות הן מכוח ההסכם.

<שגית אפיק:>
זאת אומרת, ההוראות של מרכז חיים שיש בפקודת מס הכנסה, זה הכלי יישתל לכאן באופן פרקטי.
<שרית פלבר:>
כן, למעט אם הגדרנו אחרת.

<שגית אפיק:>
למעט אם אמרתם אחרת.

<היו"ר משה גפני:>
זאת אומרת, הסעיף הזה אומר שאם אין מונח שנוגע למס הכנסה, אם אין מונח שמופיע פה במפורש בחוק וקובע אחרת, המונחים הם המונחים. זה מה שהסעיף הזה אומר.
<שרית פלבר:>
כן, זה לא לגבי הוראות - - -
<היו"ר משה גפני:>
כן, כל מה שקשור לעניין הזה, הסעיף הזה אומר. אני כל הזמן עכשיו מחפש את הסעיף, על מה ישבתם 13 שנה.

<רעות ימין:>
זה לוקח זמן בממשלה.

"הקרן – תאגיד 2. הקרן היא תאגיד כשר לכל זכות, חובה ופעולה משפטית." 
כאן אני אציין שזה אולי אחד הסעיפים הכי משמעותיים מבחינתנו כי ככל שהסעיף הזה לא היה, לקרן לא היתה ישות משפטית. אז כל ההטבות שניתנו או לא ניתנו, היה לה מאוד מאוד קשה לקבל וזה היה או בחסות השגרירות האמריקאית או בחסות כל מיני פעילות וולונטרית של משרד החוץ לתת לה להסדיר את הדברים האלה. והדבר הנוסף הקריטי כאן זה שיש תביעות שמתנהלות נגד הקרן של סטודנטים שלא היו מרוצים משיבוץ כזה או אחר. יש לנו שני תיקים שמתנהלים. ככל שלקרן אין ישות משפטית, הם למעשה לא יכולים לתבוע את הקרן בבתי משפט, והתביעה מגולגלת לפתחה של מדינת ישראל בגלל שיש נציגים של משרד החוץ שיושבים בבורד הישראלי ולמעשה, אנחנו צריכים להיות - -
<היו"ר משה גפני:>
מכאן ואילך אם יש תביעות הן יהיו נגד הקרן ויש יעוץ משפטי.

<רעות ימין:>
זה בעל משמעות מאוד משמעותית.
<שגית אפיק:>
זה רק אל תביעות עתידיות? זה גם על תביעות שהיו בעבר כי אתם רוצים להחיל את זה רטרו.

<היו"ר משה גפני:>
רגע, לא הבנתי. איך זה?

<רעות ימין:>
אנחנו תכף נגיע לסעיף של הרטרואקטיביות. זה מקובל על הקרן והם מעודדים את זה.

<היו"ר משה גפני:>
אבל יבוא אותו תובע ויגיד: אני תבעתי את מדינת ישראל.
<רעות ימין:>
לא, התביעות עדין מתנהלות קודם כל...
<היו"ר משה גפני:>
ופתאום אתם תיכנסו באמצע ותגידו: סליחה, מדינת ישראל תצאי מהעניין, אנחנו נכנסים, אנחנו האישיות המשפטית שיצרנו עכשיו בוועדת הכספים, והוא יגיד: לא היה לי עסק אתכם.

<רעות ימין:>
זה נותן מענה לתובעים כי היום אין להם - -

<היו"ר משה גפני:>
טוב, נראה את זה בהוראה.

<רעות ימין:>
"ניהול הקרן 3. הקרן תנוהל לפי ההסכם."
למעשה, כל הוראות ההסכם שנחתם בין ממשלת ארצות הברית לישראל - -
<היו"ר משה גפני:>
הסכם גדול? 
<רעות ימין:>
זה לא הסכם כל כך גדול.

<היו"ר משה גפני:>
אתם יכולים להגיד את תוכן ההסכם, שנדע? זה ההסכם של 1956.
<רפי גמזו:>
זה ההסכם מ-56 שמדבר על הקמת קרן משותפת לחינוך.

<רעות ימין:>
איך הקרן תפעל, מה המטרות של הקרן, מי מנהל את הקרן, השותפות של מדינת ישראל במעורבות גם בניהול וגם בתפעול הקרן ושל ממשלת ארצות הברית.

<היו"ר משה גפני:>
כמה עובדים יש בקרן?

<רפי גמזו:>
כעשרה.
<היו"ר משה גפני:>
יש משרד?
<רפי גמזו:>
יש משרד בבנין "מגדלור" באלנבי בתל-אביב, מעל האגף של דיפלומטיה ציבורית של השגרירות האמריקאית. אני בכוונה אומר את זה מפני שזה - - 
<היו"ר משה גפני:>
איפה? ברחוב אלנבי פינת בן יהודה?

<רפי גמזו:>
בדיוק. יש שם בניין "מגדלור", שם יושבים השירותים של הדיפלומטיה הציבורית של השגרירות האמריקאית, ובקומה מעליהם יושבת הקרן. אני בכוונה אומר את זה מפני שזה פחות או יותר הוכתב, והקרן היום נשענת - -

<היו"ר משה גפני:>
אני מבין שאתם תבקשו פטור מארנונה.

<רפי גמזו:>
אני מיד אגיע לארנונה.
<היו"ר משה גפני:>
אתם משלמים היום ארנונה שם?
<רעות ימין:>
הם לא משלמים.
<היו"ר משה גפני:>
למה לא משלמים?
<רפי גמזו:>
היום עיריית תל-אביב פטרה את הקרן כמו הרבה מוסדות - -

<היו"ר משה גפני:>
למה?

<רעות ימין:>
בגלל הוראות ההסכם. ובסעיף 9 להסכם הקרן - - 
<היו"ר משה גפני:>
זאת אומרת, הם הביאו את הוראות ההסכם ולפי זה הם פטרו מארנונה, ואתם רוצים לעגן את זה עכשיו בחקיקה.

<רפי גמזו:>
אמת.

<היו"ר משה גפני:>
עשרה עובדים, בניין משרדים. אתם צריכים עוד עובדים שם? כי אם אני אעזוב את הכנסת אולי אני אבוא לעבוד שם. הלאה.
<רעות ימין:>
"פטור ממסים לקרן 4. (א) רהיטים, ציוד, אספקה וכל שאר המצרכים המיועדים לשימושה הרשמי של הקרן, יהיו פטורים בישראל מכל סוגי המס.
(ב) כל הכספים והנכסים המשמשים לצורכי הקרן, וכל פעולותיה הרשמיות של הקרן במסגרת מטרותיה, לרבות קניית אמצעי תובלה, יהיו פטורים ממסים כלשהם, לרבות ארנונה על נכסים המוחזקים בידי הקרן והמשמשים לצרכיה, למעט היטל או אגרה."

סעיף 4(א) ו-(ב) נגזר למעשה מסעיף 9 להסכם שקבע פטור ממסים לקרן.

אולי נקרא את סעיף (ג) רק למען הסדר הטוב:

"(ג) הפטור כאמור בסעיף זה, ככל שהוא נוגע למס ערך מוסף על רכישות בישראל, יוענק בדרך של החזר."

למעשה, שלושת הסעיפים האלה הם לקוחים מתוך סעיף 9 בהסכם ומעגנים אותו בחקיקה. זאת היתה אחת הסיבות הכי מרכזיות - - 

<היו"ר משה גפני:>
רשות המסים פה? רואים את טביעות האצבעות שלכם.

מה יש אם לא יהיה מס ערך מוסף? אם לא יהיה מס ערך מוסף, מה יקרה? הרי הם פטורים מהכל אז למה צריך החזר?
<שרית פלבר:>
המנגנון כיום להעניק זה לא מהנקודה של פטור על חוק מע"מ אלא בדרך של החזר - - 
<היו"ר משה גפני:>
רק למה צריך לעשות הסדר כפול? נפטור אותם ממע"מ וזהו, זה לא גוף גדול.

<שגית אפיק:>
לפטור מלכתחילה.

<רעות ימין:>
זה ההנחיות - - 

<היו"ר משה גפני:>
לא, אבל היום כבר בוקר חדש יש במדינת ישראל אז אולי הגיע הזמן לשנות?

<טליה דולן-גדיש:>
מבחינה טכנית זה קשה. כיושבת ראש הוועדה ל - - - במשרד האוצר, מבחינה טכנית לא תמיד אתה יכול לתת את הפטור ממע"מ כי כשאתה קונה משהו באיזה חנות - -

<היו"ר משה גפני:>
אם הייתם מתנהלים אתי, הייתי נותן לכם מסלול קל, מהיר, בלי בעיות. 

<טליה דולן-גדיש:>
אני שייכת לדיון הבא...
<היו"ר משה גפני:>
לא חשוב. יש איזה דבר שברשות המסים מאוד מתעקשים על זה, אני עד לרגע זה לא מבין למה. הדבר היחיד שאני יכול לחשוד זה שהם פוחדים שאם יהיה על משהו פטור ממע"מ אז יחילו את זה גם על עוד משהו. אבל הרבה יותר קל, הרבה יותר פשוט – אני יכול להגיד לכם גם את המסלול: מדובר על גוף קטן עם עשרה עובדים, מוגדר לחלוטין. הוא נמצא עכשיו גם בחקיקה, הוא יהיה בעזרת השם בחקיקה. בשביל מה צריך את התהליך ההפוך הזה? את הלכת פעם לשלם מע"מ?

<טליה דולן-גדיש:>
רוב החיים שלי אני משלמת מע"מ.
<היו"ר משה גפני:>
טוב, אני לא אשנה את זה עכשיו אבל זה מיותר לגמרי. צריך לתת לגוף הקטן הזה שכולם מכירים בחשיבותו פטור ממע"מ. פשוט. על מה בכלל אתם צריכים לשלם מע"מ?
<רעות ימין:>
על רכישות בארץ כמו מחשב - - 

<היו"ר משה גפני:>
מחשב? אז תשלמו מע"מ ותקבלו החזר.

<טליה דולן-גדיש:>
כשהם נכנסים ל"אופיס דיפו" ומבקשים מחשב, "אופיס דיפו" לא יכולה לדעת האם באמת מגיע להם פטור ממע"מ או לא. ולכן, - - 
<היו"ר משה גפני:>
בסדר, אז יש להם אישור שהם מקבלים מכוח החוק. מה הוויכוח? לא נשנה את זה. טוב, לא משנה. יש דברים יותר חשובים שאני רוצה לשנות ברשות המסים. זה לא בסדר. זה מתאים למדינה מודרנית, מתאים לה חשיבות מחדש. אנחנו דנים פה בחוקים חדשים של רשות המסים, שמשנים דברים שהיו בעבר מובנים ופעלו בצורה הזאת. רשות המסים הסבירה לנו שיש חדשנות. אישרנו השבוע את הדיווח המקוון. לא היה עד היום דבר כזה, עם הרבה בעיות שיש לזה. אמר מנהל רשות המסים: אנחנו בעידן חדש. גם על זה צריך להגיד את זה.

טוב, על עשרה עובדים אני לא הולך להתעקש אבל בעתיד אני אתעקש.
<שגית אפיק:>
יש לי שאלה: אתם משתמשים פה במינוח: המצרכים המיועדים לשימושה הרשמי של הקרן. גם "מצרכים" וגם "שימושה הרשמי של הקרן" – יש משהו שהיא תצטרך להוכיח שזה לשימוש הרשמי שלה?
<רעות ימין:>
זה פשוט כדי לא להחיל את זה על ציוד אישי. למשל, אם עובד הולך וקונה משהו שהוא אישי שלו והוא לא לצורך שימוש הקרן, זה נלקח מתוך התפיסה של אמנת וינה הדיפלומטית והקונסולרית של מה רוכשים כשגרירות ומה רוכשים באופן פרטי, ויש אבחנה. יכול להיות שהשפה מעט ארכאית.
<שגית אפיק:>
כן, גם מצרכים זה לקוח - -

<היו"ר משה גפני:>
מצרכים זה נראה כמו במבה...
<שגית אפיק:>
בדיוק.

<רעות ימין:>
זה מה שהוא לשימושה הרשמי של הקרן.

<שגית אפיק:>
אתם פשוט לקחתם את זה מההסכם משנת 56 והכנסתם את זה לכאן. אני מקווה שזה יעבור את הנסחית אצלנו כי זה נוסח מאוד ארכאי. אני לא יודעת אם זה יעבור אצלנו בנסחות.
<רעות ימין:>
מצרכים לשימוש? זה די מקובל באמנות.

<שגית אפיק:>
יש לכם ציוד. גם אספקה, זה מין מילים כאלה...

<היו"ר משה גפני:>
פעם זה היה רציני, ב-1956.

<שגית אפיק:>
בסעיף (ב) יש לכם "לרבות קניית אמצעי תובלה". מה הכוונה אמצעי תובלה?

<רעות ימין:>
זה בגלל כלי רכב שהם הביאו או רכשו בעבר.
<שגית אפיק:>
אז למה לא להגיד כלי רכב? אמצעי תובלה זה גם מונח שלא משמש כל כך בחקיקה. אבל עכשיו אנחנו בחוק שרית, אני אומרת את זה גם לך. אני לא יודעת איך זה עובר את הניסוח אצלנו.

<רעות ימין:>
היו מונחים שהצלחנו להוריד כמו מס יתר, שהיום כבר לא קוראים לו ככה אבל - - - שלא ייצור בעיה עם האמריקאים. כמה שיותר דומה לנוסח האמנה ולכן, זה מחזיר אותנו ל-1956 במובן הניסוח. 

<שגית אפיק:>
אמצעי תובלה, אם נעבור לכלי רכב זה בעייתי? אפשר לעבור לכלי רכב? על מצרכים אני אחשוב, אם יעלה לי רעיון אחר. אני אנסה למצוא מינוח שכלי רכב מכיל את הכל. אם יהיה לי רעיון על מצרכים, אני אגיד.
<היו"ר משה גפני:>
טוב, תבדקי אם אפשר לכתוב: כל הכספים הנכנסים לצורכי הקרן וכל פעולותיה הרשמיות של הקרן במסגרת מטרותיה, לרבות קניית כלי רכב. רגע, לפני זה רציתי להקריא את 4: רהיטים, ציוד וכול שאר המוצרים המיועדים לשימושה הרשמי של הקרן יהיו פטורים בישראל מכל סוגי המס. אספקה זה נראה כאילו איזה גוף - - - היום לא משתמשים במונחים כאלה.

<רעות ימין:>
בסדר.

<היו"ר משה גפני:>
תבדקי את הנוסח הזה. הלאה.

<רעות ימין:>
אולי במקום כלי רכב נשנה לאמצעי תחבורה?

<היו"ר משה גפני:>
מה זה כלי תחבורה? אופניים חשמליים? אני נגד.

<שגית אפיק:>
אמצעי תחבורה? נבדוק איזה הגדרות יש לנו בחקיקה. אנחנו מבינים שאתם רוצים את הכל. זה מה שנעשה.

<היו"ר משה גפני:>
אמצעי תחבורה נראה אולי בסדר. הלאה. 

<רעות ימין:>
"סעיף 5. (א) אזרחי ארצות הברית המועסקים על ידי הקרן בישראל ובעלי מענק מטעם ארצות הברית העוסקים בפעולות חינוכיות בחסות הקרן – 
(1) יהיו פטורים ממס הכנסה בישראל בשל הכנסה המתקבלת במישרין מכספי הקרן;

(2) וכן קרוביהם הנלווים אליהם, יהיו פטורים ממסים על רכושם האישי המיועד 

לשימושם, למעט היטל או אגרה.

(ב) בסעיף זה, "רכוש אישי" – למעט נכס שחלה לגביו חובת תשלום ארנונה." 

הסעיף הזה, אזרחי ארצות הברית המועדפים על ידי הקרן ובעלי מענק, מדבר בפועל רק על המלגאים, מי שמקבל מלגה מטעם הקרן או בעלי אזרחות אמריקאית בלבד. שאגב, היום מדובר רק על אזרחים אמריקאים שמחזיקים גם באזרחות ישראלית והם לא פטורים.
<היו"ר משה גפני:>
זאת אומרת, הסעיף הזה לא מדבר על המצב היום בגלל שהיום אין אזרח.

<רעות ימין:>
אין אבל אם יהיו, ילכו לאותם כללים כמו שחלים על דיפלומטים אמריקאים שאינם תושבים.
<יערה אייזן:>
בעלי מענק כן קיימים רק עובדי קרן שאינם אזרחים ישראלים לא קיימים. בעלי מענק הם אזרחים אמריקאים. 

<רעות ימין:>
נכון, אבל הם מקבלים מלגה. לכן לא נכון לקחת מהם מס הכנסה, על המלגה שהם מקבלים מטעם - - 
<היו"ר משה גפני:>
אבל רק על המלגה.

<רעות ימין:>
רק על המלגה.

<מיקי לוי (יש עתיד):>
אז לא לוקחים או כן לוקחים?
<היו"ר משה גפני:>
על המלגה לא לוקחים.

<מיקי לוי (יש עתיד):>
בסדר, היו כאן רעיונות של רשות המסים לקחת - - 

<מיקי רוזנטל (המחנה הציוני):>
לא, זה היה בהקשר אחר שצריך לפטור אותו על הפוסט-דוקטורטים.

<היו"ר משה גפני:>
כן, כן, זה משהו אחר.

<שגית אפיק:>
- - - הם פוסט-דוקטורנטים.
<היו"ר משה גפני:>
אבל פה פטורים, ומעכשיו זה - - -
<מיקי לוי (יש עתיד):>
למה מה קרה? ככה נאבד את כל המוחות.

<מיקי רוזנטל (המחנה הציוני):>
אתמול היה את הנתון. 23% ירידה. זה מטורף. המדינה פשוט מעיפה מפה את האנשים הטובים.
<רעות ימין:>
"6. (א) דין אזרחי ארצות הברית המועסקים על ידי הקרן בישראל וכן בעלי מענק מטעם ארצות הברית המועסקים בישראל בפעולות חינוכיות בחסות הקרן,- - 

<היו"ר משה גפני:>
מה זה "חסות"?

<רעות ימין:>
במסגרת הקרן.

<היו"ר משה גפני:>
אז תכתבי: במסגרת הקרן. בחסות זה משהו אחר. במסגרת זה יותר נכון. בחסות הקרן זה רחב מאוד שאנחנו לא יודעים מה זה. בחסות הקרן זה אם הוא מופיע במודעה בעיתון?

<רעות ימין:>
לא, בעלי מענק - - 

<היו"ר משה גפני:>
במסגרת הקרן. בחסות זה לא מילה משפטית שאפשר להסביר אותה.

<רעות ימין:>
דין אזרחי ארצות הברית המועסקים – זה עוד פעם, המלגאים ובעלי אזרחות אמריקאית בלבד. - - "המועסקים בישראל בפעולות חינוכיות בחסות הקרן, יהיה כדין אזרחי ארצות הברית המועסקים על ידי שגרירות ארצות הברית, בנוגע לתשלום דמי ביטוח ולזכאות לגמלאות לפי חוק הביטוח הלאומי [נוסח משולב], התשנ"ה-1995 (להלן – חוק הביטוח הלאומי)."
אני אסביר למה הכוונה - - 

<היו"ר משה גפני:>
הביטוח הלאומי מבין על מה מדובר?

<דני זקן:>
כן.

<היו"ר משה גפני:>
הסתדרתם?

<דני זקן:>
כן. אני סגן סמנכ"ל ביטוח וגביה. היינו מעורבים גם בניסוח של החוק וזה מקובל עלינו.

<היו"ר משה גפני:>
מה זה אומר מבחינתכם?

<דני זקן:>
נסביר רק ממש בקצרה: כדי להבין מה קורה היום מבחינת שגרירות ארצות הברית - אנחנו מדברים על שגרירות ארצות הברית בתל-אביב פלוס הקונסוליה פה, בירושלים. יש שם שני סוגים של אוכלוסיות: יש אוכלוסייה שהיא בעלת אזרחות אמריקאית בלבד, ויש את הסוג השני שהם בעלי אזרחות אמריקאית שהם גם בעלי אזרחות ישראלית או רישיון ישיבת קבע בישראל. זה שני סוגים שונים. מי שהוא בעל אזרחות אמריקאית בלבד, חוק הביטוח בכלל לא חל עליו. כל מערכות הסחר, כל המנגנונים, הם מתנהלים מול ארצות הברית ולא נוגע בכלל לחוק הביטוח הלאומי וחוק ביטוח בריאות ממלכתי. הקבוצה השנייה היא הקבוצה הרלוונטית, שיש להם אזרחות ישראלית במקביל או רישיון ישיבת קבע כמו למשל פה, בקונסוליה במזרח ירושלים. זו אוכלוסייה שהיא מבוטחת לחוק ביטוח לאומי, חוק ביטוח בריאות ממלכתי. השגרירות מדווחת עליהם כעובדים שכירים לכל דבר, מנכים דמי ביטוח לאומי וביטוח בריאות, והזכויות שלהם הן שוות ערך לכל אזרח ישראלי רגיל שחי ועובד פה, בישראל.
<רעות ימין:>
וזה דה-פקטו מה שיהיה גם בקרן כי הקרן היום, העובדים בה הם בעלי אזרחות כפולה והם משלמים ושילמו גם לפני החוק וימשיכו לשלם גם אחרי החוק דמי ביטוח לאומי. הפטור הוא רק למלגאים שלא היו מבוטחים ולא ישלמו, ובעצם לבעלי אזרחות אמריקאית בלבד.
<טמיר כהן:>
אפשר שאלה? לגבי העובדים של השגרירות האמריקאית, הם שונים מעובדים בשגרירויות אחרות?

<דני זקן:>
אנחנו נכנסים למשהו קצת יותר עמוק, לחוק הביטוח הלאומי - -

<היו"ר משה גפני:>
תענה בכן ולא.

<דני זקן:>
המבחן אצלנו זה האם המעסיק נחשב תושב ישראל, כן או לא? ברגע שהמעסיק הוא לא תושב ישראל כמו מרבית השגרירויות הזרות, במצב כזה חלה חובת תשלום אישית על העובד עצמו, אם הוא תושב ישראל. כלומר, הוא צריך לפנות אלינו כמו שעצמאי משלם באופן אישי את דמי הביטוח בגינו, אז בגלל שאותו עובד שכיר, המעסיק שלו הוא לא תושב ישראל, הם צריכים לפנות אלינו. אבל בחוק יש גם אפשרות שהשגרירות מיוזמתה מבקשת לבוא ולפתוח תיק ולדווח שירות לביטוח הלאומי אבל זה וולונטרי לחלוטין. ופה, במקרה הזה, השגרירות האמריקאית כן הסכימה לבוא ולדווח.

<היו"ר משה גפני:>
התעורר בי חשד כשראיתי אתכם יושבים פה, אז אפשרתם לכם להמשיך שאולי היה ויכוח. אני פשוט מחפש בכל חוק איזה ויכוח. אז אין? היה.

<רפי גמזו:>
13 שנה היה.

<רחל עזריה (כולנו):>
אז זה הפתרון? לשלוח ל-13 שנה?

<היו"ר משה גפני:>
אז מה באמת עשיתם כשלא היה חוק. מה עשיתם? מה היה בפועל?

<רעות ימין:>
בפועל יש עובדים שהם בעלי אזרחות כפולה והם שילמו ביטוח לאומי - -

<היו"ר משה גפני:>
כן? זה היה המצב? החוק לא משנה את הסטטוס הזה.
<רעות ימין:>
הוא מעגן את המצב הקיים. 
<היו"ר משה גפני:>
הלאה.

<רעות ימין:>
"6. (ב) אין בהוראות סעיף זה כדי לגרוע מזכויותיהם של אזרחי ארצות הברית המועסקים על ידי הקרן בישראל, בשל תקופות שקדמו ליום תחילתו של חוק זה אשר שולמו בעדן דמי ביטוח לפי חוק הביטוח הלאומי."
כמובן, אנחנו לא רוצים לפגוע במי שכן שילם דמי ביטוח לאומי ומגיעות לו זכויות.
<שגית אפיק:>
ישמרו לו הזכויות לעתיד. מה שהיה מגיע לו לפי מה שהוא שילם עד עכשיו.
<רעות ימין:>
"סעיף 7. שר החוץ ממונה על ביצוע חוק זה.
סעיף 8. (א) תחילתו של חוק זה, למעט סעיפים 4, 5 ו-6(א), ביום כ"ג בטבת התש"ס (1 בינואר 2000).
(ב) על אף הוראות סעיף קטן (א), הפטור מארנונה על נכסים - - 

<היו"ר משה גפני:>
רגע, שנייה.

<שגית אפיק:>
אמרת 2000.

<רעות ימין:>
אני אסביר: מאיפה שנת 2000 ולמה בעצם אנחנו מחילים את זה? מה המשמעות של סעיף 8?
<היו"ר משה גפני:>
זאת אומרת, תחילתו של חוק זה – השם של החוק - - 
<רעות ימין:>
זאת אומרת שהישות המשפטית של הקרן והפטור מארנונה יחולו למעשה משנת 2000. למה אנחנו מחילים את זה משנת 2000? כי אנחנו מחזיקים בידינו מכתב של עיריית תל-אביב משנת 2000 שמאשר לקרן את הפטור מארנונה. כדי לפטור גוף מסוים מארנונה זה צריך להיות בחקיקה. מאחר וזה לא נעשה על פי חוק אלא על פי המחויבות ההסכמית שלנו, חשבנו שנכון - -
<היו"ר משה גפני:>
מישהו עלול להיפגע מהרטרואקטיביות הזאת?

<רעות ימין:>
לא, להיפך. זו בעצם היתה דרישה בסופו של דבר של העירייה ומשרד הפנים לבוא ולהסדיר - -

<היו"ר משה גפני:>
אבל אמרת קודם שיש שני מקרים של תביעה נגד הקרן.

<רפי גמזו:>
לא בתחום הזה. בתחום של מלגאים - - 

<היו"ר משה גפני:>
לא, אבל אם אתה הופך להיות ישות משפטית - - 

<רעות ימין:>
הם רק יקבלו עכשיו מענה שלא ניתן להם כי כרגע - - 

<היו"ר משה גפני:>
מה היה עד היום?

<רעות ימין:>
הקרן הוציאה - - 

<היו"ר משה גפני:>
בא סטודנט ותבע גם את מחלקת המדינה האמריקאית, להם יש חסינות אז לא היה לו ממי להיפרע. הוא תבע את הקרן שטענה להגיע ל - - - ובית המשפט קיבל את הטענה הזאת ולכן, לא היה לו ממי להיפרע, אז הוא הוסיף את מדינת ישראל כצד ולכן, מדינת ישראל מנהלת הליך מולו על אף שאין לה יד ורגל בשיבוץ המועמדים הישראלים בחו"ל. יש מוסד אמריקאי שאחראי - - 
<היו"ר משה גפני:>
אם עכשיו עושים את החוק הזה מ-2000, יהיה לאותו סטודנט ישות משפטית שהוא יכול לתבוע.

<יערה אייזן:>
לתבוע, והקרן מקבלת את זה על עצמה. היא הסכימה - - 

<היו"ר משה גפני:>
הבנתי. על פי רוב, ברטרואקטיבי יש לנו בעיה משפטית מכיוון שאנחנו כאילו עושים רע לאנשים אחורנית ואז הם לא היו בעניין. אתן טוענות שאין פה שום דבר רע שקורה כתוצאה מזה, להיפך. עיריית תל-אביב ביקשה את זה, שהיא גורם - ואותם שני סטודנטים או שני מקרי התביעה, זה עושה להם טוב כי אז יש להם מול מי להתדיין. עד היום לא היה להם.
<שגית אפיק:>
את הפטורים מהמסים אתם מחריגים. תחילה רטרואקטיבית.
<רעות ימין:>
נכון. מאחר וכל מה שהיה פטור ניתן, הפטורים ניתנו במסגרת - - - דרך השגרירות ולא במעמד עצמאי של הקרן, ולא מחילים את זה רטרואקטיבית כי מה שניתן ניתן, ומה שלא ניתן לא ניתן

<שגית אפיק:>
הפטור של סעיף 5 ניתן עד היום או שהוא לא ניתן?

<רעות ימין:>
הפטור ניתן בגלל שחלק מהדברים ניתנו דרך השגרירות למעשה.

"8. (ב) על אף הוראות סעיף קטן (א), הפטור מארנונה על נכסים המוחזקים בידי הקרן והמשמשים לצרכיה כאמור בסעיף 4(ב), יחול מיום כ"ג בטבת התש"ס (1 בינואר 2000) ואילך."
זה בדיוק העניין של התחולה הרטרואקטיבית של הארנונה משנת 2000.
<שגית אפיק:>
אבל למה זה "על אף הוראות סעיף קטן (א), אם (א) הוא גם ב-1 בינואר 2000?
<רעות ימין:>
כי (א) מדבר על כל סעיף 4, ואנחנו רצינו להחריג רק את 4(ב).
<היו"ר משה גפני:>
אז תכתבו ככה – אם אתם לא רוצים זה בסדר אבל תכתבו ככה: תחילתו של חוק זה, למעט סעיפים 4, 5 ו-6 יחולו מה-1 בינואר 2000 כולל מה שאתם כותבים בסעיף (ב) וזהו. נראה מסובך... 

<רעות ימין:>
- - -

<מיקי רוזנטל (המחנה הציוני):>
הוא למד משפטים ב...

<היו"ר משה גפני:>
יש בעיה?

<שגית אפיק:>
תשקלו.

<רעות ימין:>
זה עבר את מחלקת נסח החוק במשרד המשפטים.
<היו"ר משה גפני:>
תנסי לעבור את הנסחית פה. את ניסית פעם לעשות את זה? יש סעיף 8, לא (א) ו-(ב). יהיה סעיף 8(א) ובסופו יהיה מה שאתם כותבים בסעיף (ב).
<רעות ימין:>
אוקי. אין בעיה.
<היו"ר משה גפני:>
זה נראה יותר מסובך כאילו התכוונתם פה למשהו. כולל נכסים המוחזקים בידי הקרן כאמור בסעיף 4(ב). בסדר? לא לכתוב את התאריך פעמים. 
אפשר להצביע על זה?

<מיקי רוזנטל (המחנה הציוני):>
אני לא מצביע.

<היו"ר משה גפני:>
בסדר. הצעת חוק קרן חינוך ארצות הברית-ישראל, התשע"ז-2017. נוסח החוק כפי שהובא על ידכם עם התיקונים הקלים שעשינו, והם ייכנסו בתוך החוק. מי בעד אישור הצעת החוק ירים את ידו? מי נגד.
הצבעה

בעד – 2
נגד – אין 

נמנעים – אין

<הצעת חוק קרן חינוך ארצות הברית-ישראל, התשע"ז-2017, אושרה.>
<היו"ר משה גפני:>
תודה רבה לכם. רגע, תלמידי ישיבות לא יכולים לקבל פה כלום?

<רפי גמזו:>
ודאי. שיפנו ויגישו מועמדות ל"פולברייט" וייסעו לארצות הברית.

<היו"ר משה גפני:>
יש מחלקה כזאת גם?

<רפי גמזו:>
אין לנו מחלקה לתלמידי ישיבות.

<מיקי רוזנטל (המחנה הציוני):>
בהצלחה גדולה. אתם עושים דברים חשובים.
<רפי גמזו:>
תודה רבה.

<היו"ר משה גפני:>
כן. שמענו שאתם באמת טובים בעניין הזה. אולי נתן לכם עוד משהו לעשות.

תודה רבה. הישיבה נעולה.

<הישיבה ננעלה בשעה 10:52.>

